Seun het breinskade na taximan, wat ook advokaat sleep, hom omryKim McCusker en haar verloofde, Lourens Grobler. Foto: Facebook Die 7-jarige seun wat na bewering deur die taxibestuurder, Matome Thamage, raakgery is, het glo ernstige breinskade opgedoen. Daar is die naweek berig dat Thamage, wat ook daarvan beskuldig word dat hy ŉ Johannesburgse advokaat omgery en meters ver gesleep het, op 19 Julie vanjaar vir Omphemetse Mathobela in Diepsloot raakgery het. Mathobela se familie eis intussen R1 miljoen van die Padongelukkefonds (POF). Volgens Thamage is die saak by die polisie aangemeld maar nie ondersoek nie. Thamage word intussen aangekla van poging tot moord en roekelose en nalatige bestuur nadat hy Kim McCusker omgery en meters ver gesleep het. Hy is verlede week op borgtog van R5 000 vrygelaat. McCusker se verloofde, Lourens Grobler, is ook verlede week op borgtog van R5 000 vrygelaat. Hy word aangekla van aanranding en kwaadwillige saakbeskadiging. Thamage beweer Grobler het hom aangerand en dat hy om die rede van die toneel probeer vlug het. Intussen is McCusker weer aan ŉ ventilator gekoppel nadat haar toestand Maandag versleg het. McCusker se broer, Gareth, het Maandag op Facebook gesê sy suster is weer geopereer en dat sy ŉ infeksie opgedoen het wat met antibiotika behandel word.